Grasafræðingur á toppnum í Bandaríkjunum 21. febrúar 2011 11:13 Liam Neeson tyllti sér á topp bíóaðsóknarlistans í Bandaríkjunum um helgina þegar mynd hans Unknown , var mest sótta myndin þar í landi . Myndin þénaði 21,8 milljón Bandaríkjadali . Myndin fjallar um grasafræðing , sem Neeson leikur , sem vaknar eftir bílslys í Berlín . Lífið hefur greinilega eitthvað tekið nýja stefnu því eiginkona hans segist nú ekki þekkja hann , og annar maður segist vera hann . Vísindaskáldsagan I am Number Four lenti í öðru sæti , en í myndinni leikur Alex Pettyfer ungling sem er ættaður utan úr geimnum , sem er að fela sig á Jörðinni fyrir illum öflum sem eru búin að drepa fjölskyldu hans . Gagnrýnendur vestra höfðu spáð myndinni fyrsta sæti , en hún náði því ekki og þénaði aðeins 19,5 milljónir dala , þrátt fyrir væntingar um annað . Teiknimyndin Gnomeo og Juliet lenti í þriðja sæti rétt á eftir I am Number Four , með 19,4 milljónir dala . Myndin er fjölskyldumynd byggð á sögu Shakespeare , með þeim James McAvoy og Emily Blunt sem tala fyrir aðalhetjurnar , og tónlistina sér sjálfur Sir Elton John um . Fjórða sætið hirti rómantíska gamanmyndin Just Go With It með Adam Sandler og Jennifer Aniston , en hún var í efsta sæti um síðustu helgi . Unglingastjarnan Justin Biber kom þar á eftir með 13,6 milljónir fyrir mynd sína Never Say Never . Í myndinni er ferill Bibers rakinn frá því hann var smástrákur í Kanada , þar til hann er orðinn alheimsstjarna , en drengurinn er enn aðeins 16 ára gamall , og verður 17 ára í næsta mánuði .